প্রভাবশালী তত্ত্বে মিলে গেলেন মদন মিত্র, মনোরঞ্জনা সিং। প্রভাবশালী তত্ত্বেই সারদা মামলায় মনোরঞ্জনা সিংয়ের জামিন খারিজ করল আলিপুর দায়রা আদালত। গুরুতর অসুস্থতার কারন দেখিয়ে জজ কোর্টে মনোরঞ্জনার জামিনের আবেদন করেন তার আইনজীবীরা। জামিনের বিরোধীতা করে সিবিআই আইনজীবী রাঘবচারুলু বলেন, মনোরঞ্জনা সিং অত্যন্ত প্রভাবশালী। তার প্রভাব এতটাই, যে গ্রেফতার হওয়ার পর থেকে আজ পর্যন্ত তিনি জেলের মুখ দেখেননি। জেল হেফাজতে থাকলেও আগাগোড়া বিলাসবহুল বেসরকারি হাসপাতালেই কাটাচ্ছেন তিনি। মামলার শুনানিতে আদালতেও হাজির হন না মনোরঞ্জনা। তাঁকে জামিন দিলে সারদা তদন্তে ক্ষতির সম্ভাবনা আছে। দুপক্ষের বক্তব্য শোনার পর বিচারক পীযূষ ঘোষ মনোরঞ্জনা সিংয়ের জামিন নাকচ করে দেন।